ХV към настоящото споразумение.
 ГЛАВА 6
 Установяване, търговия с услуги и електронна търговия
 Раздел 1
 Общи разпоредби
 Член 85
 Цел, приложно поле и обхват
 1. Страните, като потвърждават отново съответните си права и задължения по Споразумението за СТО, създават с настоящото споразумение необходимите механизми за постепенна реципрочна либерализация на търговията с услуги и установяването, както и за сътрудничество в областта на електронната търговия.
 2. Държавните поръчки са разгледани в глава 8 (Обществени поръчки) от дял IV от настоящото споразумение и никоя от разпоредбите на настоящата глава не се тълкува по начин, който да налага каквито и да е задължения по отношение на държавните поръчки.
 3. Субсидиите са разгледани в глава 10 (Конкуренция) от дял IV от настоящото споразумение и разпоредбите на настоящата глава не се прилагат за субсидии, отпуснати от страните.
 4. Всяка от страните си запазва правото да урежда и да въвежда нови разпоредби за постигане на законни цели на политиката, доколкото са съвместими с настоящата глава.
 5. Настоящата глава не се прилага по отношение на мерки, които засягат физически лица, търсещи достъп до пазара на труда на някоя от страните, нито се прилага по отношение на мерките, отнасящи се до гражданството, пребиваването или трудовата заетост с безсрочен характер.
 Без да се засягат разпоредбите относно движението на хора, посочени в дял III (Правосъдие, свобода и сигурност) от настоящото споразумение, никоя от разпоредбите на настоящата глава не възпрепятства някоя от страните да прилага мерки за уреждане на влизането или временното пребиваване на физически лица на своя територия, включително мерките, необходими за опазване на целостта на физическите лица и за гарантиране на нормалното им придвижване през границите, при условие че подобни мерки не се прилагат по такъв начин, че да премахват или намаляват ползите за другата страна в съответствие с условията от настоящата глава (10).
 Член 86
 Определения
 За целите на настоящата глава:
 1.
 „мярка“ означава всяка мярка, приета от която и да е от страните, независимо дали под формата на закон, подзаконов акт, разпоредба, процедура, решение, административно действие или под каквато и да било друга форма;
 2.
 „мерки, приети или поддържани от една от страните“ означава мерки, приети от:
 а)
 органи на централната власт, регионални или местни органи на управление и власти; и
 б)
 неправителствени органи, изпълняващи правомощия, възложени им от органи на централната власт, регионални или местни органи на управление и власти.
 3.
 „физическо лице на страна“ означава гражданин на държава — членка на ЕС, или гражданин на Украйна съгласно съответните законодателства;
 4.
 „юридическо лице“ означава всеки правен субект, надлежно учреден или организиран по друг начин съгласно приложимото законодателство, с цел печалба или с друга цел, частна или държавна собственост, в това число всяко дружество, дружество за попечителство, съдружие, съвместно предприятие, еднолично предприятие или сдружение;
 5.
 „юридическо лице от ЕС като страна“ или „юридическо лице от Украйна“ означава:
 юридическо лице, регистрирано съгласно законодателството съответно на една от държавите — членки на Европейския съюз, или на Украйна, чието седалище, централно управление или основно място на стопанска дейност е на територията, на която се прилага Договорът за функционирането на Европейския съюз,